Predkladacia správa
Na základe bodu B.3. uznesenia vlády Slovenskej republiky č. 907 z 21. 8. 2002 sa predkladá každoročne k 30. aprílu na rokovanie vlády SR materiál „Informácia o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám“.
Čiastkový monitorovací systém - Geologické faktory je súčasťou Monitorovacieho systému životného prostredia Slovenskej republiky, ktorý je zameraný na také geologické hazardy - prírodné geologické alebo antropogénne procesy, ktoré ohrozujú životy a majetok obyvateľov a zároveň aj životné prostredie. 
V roku 2015 na základe Koncepcie aktualizácie a racionalizácie environmentálneho monitoringu sa pokračovalo v meraniach v siedmich podsystémoch:
01 Zosuvy a iné svahové deformácie

02 Tektonická a seizmická aktivita územia 

03 Antropogénne sedimenty charakteru environmentálnych záťaží

04 Vplyv ťažby na životné prostredie

05 Monitoring objemovej aktivity radónu v geologickom prostredí 

06 Stabilita horninových masívov pod historickými objektmi

07 Monitorovanie riečnych sedimentov

V posledných rokoch v dôsledku občasne sa vyskytujúcich extrémnych zrážok narastá počet mimoriadnych udalostí, ktoré majú negatívny vplyv na život a zdravie obyvateľov a ich majetok. Najväčšiu hrozbu predstavujú opakujúce sa havarijné zosuvy. Monitorovaním geologických faktorov životného prostredia je možné sledovať prírodné ohrozenia a na základe výsledkov prijať opatrenia, ktoré umožňujú včas predchádzať mimoriadnym udalostiam a predchádzať rôznym škodám. 
Na základe uznesenia vlády SR č. 803 z 12. októbra 2005 sa naďalej merajú a pozorujú vodohospodárske objekty na stabilizačnom násype v údolí Handlovky. Výsledky z týchto meraní sú zhrnuté v predkladanej informácii. 

Predkladateľ materiálu upozorňuje na nebezpečné lokality, hlavne na lokality havarijných zosuvov. Na týchto lokalitách je potrebné naďalej zabezpečovať monitoring. 

Predložený materiál je informatívneho charakteru, nebude mať finančný, ekonomický a environmentálny vplyv, vplyv na zamestnanosť, na podnikateľské prostredie, ani na služby verejnej správy pre občana. Preto doložku vybraných vplyvov nepredkladáme.
